પાનખર અને વસંત તો કાલપંખીની બે પાંખો છે. આવનારી સવારને અને સરી જતી સાંજને કોઈ રોકી શકતું નથી. ગઈ રાતે જે છોડ પર ફૂલ નહોતું, તે છોડ પર સવારે તાજું ફૂલ ખીલ્યું હતું. આ થોડાક કલાકો દરમિયાન જે પુષ્પઘટના બની તેને મુવી કેમેરા પર ઝડપી લેવી જોઈએ. જ્યારે એ ફિલ્મનો શો ગોઠવાય ત્યારે નાસ્તિકો, આસ્તિકો અને અજ્ઞેવાદીઓને નિમંત્રણ આપી શકાય. ફિલ્મ જોતી વખતે સંપૂર્ણ મૌન પાળવાનું રાખી શકાય. ફિલ્મનો અંત અત્યંત રોમેન્ટિક હોવો જોઈએ. ઊગતા સૂર્યનું પ્રથમ કિરણ એ નવજાત પુષ્પ પર પડે ત્યાં ફિલ્મ પૂરી! આ સૃષ્ટિની સુંદરતમ ઘટનાઓ રોમેન્ટિક મિસ્ટિસિઝમથી ભરેલી જણાય છે. આવું રોમાંચભર્યું રહસ્ય નાસ્તિકને પણ વહાલું હોય છે. આપણા વૈજ્ઞાનિકો તો સૃષ્ટિના રહસ્યના અદશ્ય મૂળાક્ષરોને ઉકેલવા મથનારા સાધકો છે. મહાન વૈજ્ઞાનિકો મોટે ભાગે નમ્ર હોય છે, કારણ કે તેઓને રહસ્યના મહાસાગરનું ઊંડાણ પ્રભાવિત કરતું રહે છે. પ્રત્યેક સવારને આપણી કુંવારી જિજ્ઞાસા સાથે નિહાળવી એ જ પ્રાર્થના છે. પેટ ભરવા માટે માણસ ફાળવે, તેટલો સમય બીજું કોઈ પણ પ્રાણી ફાળવતું નથી.